越州張中舍壽樂堂
作者：蘇軾
朝代：宋

paragraphs: 青山偃蹇如高人，常時不肯入官府。
高人自與山有素，不待招邀滿庭戶。
卧龍蟠屈半東州，萬室鱗鱗枕其股。
背之不見與無同，狐裘反衣無乃魯。
張君眼力覷天奧，能遣荆棘化堂宇。
持頤宴坐不出門，收攬奇秀得十五。
才多事少厭閑寂，卧看雲煙變風雨。
筍如玉筯椹如簪，强飲且爲山作主。
不憂兒輩知此樂，但恐造物怪多取。
春濃睡足午窗明，想見新茶如潑乳。